Мультфільму Гары Бардзіна без малога сорак гадоў, а песні “Я водяной, я водяной”, “Ах, если бы сбылась моя мечта” і іншыя з радасцю спяваюць нават сучасныя дзеці. Паспрабуйце паказаць малым гэты мульцік — і пра “Свінку Пепу” забудуць на час. Тым не менш рэжысёр-пастаноўшчык Валерыя Чыгілейчык, якая выступіла яшчэ і аўтарам лібрэта, дадала ў новы мюзікл шмат сучасных рэалій. Да прыкладу, ваявода Палкан спявае песню Стаса Міхайлава, а Вадзяны выступае ў ролі бармена рэстарана на балоце. Напэўна, дзецям такія сучасныя асаблівасці патрэбны — мы не можам заставіць іх любіць выключна тое, што падабалася толькі нам. Мюзікл “Лятучы карабель” у Беларускім дзяржаўным акадэмічным музычным тэатры — мікс сучаснага і класічнага, які павінны ацаніць прадстаўнікі розных пакаленняў.